Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Περί τροποποιήσεως της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ποιοι είναι οι στόχοι του προτεινόμενου μέτρου όσον αφορά τις υποχρεώσεις της Κοινότητας;

Η οδηγία 89/107/ΕΟΚ προβλέπει τη θέσπιση ειδικών οδηγιών για την εναρμόνιση της χρήσης των διαφόρων κατηγοριών προσθέτων στα τρόφιμα. Η οδηγία 95/2/ΕΚ για τα πρόσθετα τροφίμων πλην των χρωστικών και των γλυκαντικών θεσπίστηκε στις 20 Φεβρουαρίου 1995. Απαιτείται τώρα προσαρμογή της με βάση τις πρόσφατες τεχνικές και επιστημονικές εξελίξεις.

2. Η Κοινότητα έχει αποκλειστική αρμοδιότητα για το μέτρο αυτό ή είναι συναρμόδια με τα κράτη μέλη;

Αρμόδια για το προτεινόμενο μέτρο είναι αποκλειστικά η Κοινότητα.

3. Κατά πόσο πρόκειται για πρόβλημα κοινοτικής κλίμακας;

Η εναρμόνιση της χρήσης προσθέτων σε κοινοτικό επίπεδο αποτελούσε προτεραιότητα για την ολοκλήρωση της εσωτερικής αγοράς. Η οδηγία πλαίσιο 89/107/EOK περί προσθέτων θεσπίστηκε στις 21 Δεκεμβρίου 1988 και οι τρεις ειδικές οδηγίες χρωστικές ύλες, γλυκαντικά, διάφορα, το 1994 και το 1995. Έκτοτε, η χρήση των προσθέτων διέπεται από τις ίδιες πράξεις και στα δεκαπέντε κράτη μέλη. Το σύστημα αυτό εγγυάται την ελεύθερη κυκλοφορία των τροφίμων, εξασφαλίζει υψηλό επίπεδο προστασίας για τους καταναλωτές και τους παρέχει μεγαλύτερη ελευθερία στην επιλογή τους μεταξύ των διαφόρων τροφίμων.

Η οδηγία 95/2/ΕΚ για τα πρόσθετα τροφίμων πλην των χρωστικών και των γλυκαντικών βασίζεται στην αρχή του καταλόγου επιτρεπόμενων ουσιών (θετικός κατάλογος). Τα διάφορα παραρτήματα της οδηγίας περιλαμβάνουν κατάλογο επιτρεπόμενων προσθέτων, κατάλογο τροφίμων στα οποία αυτά μπορούν να χρησιμοποιούνται καθώς και τους όρους χρήσεως. Η χρήση προσθέτων που δεν περιλαμβάνονται στον κατάλογο απαγορεύεται, με εξαίρεση τα νέα πρόσθετα των οποίων η χρήση επιτρέπεται προσωρινά από τα κράτη μέλη για περιορισμένη χρονική περίοδο δύο ετών.

4. Ποια είναι η αποτελεσματικότερη λύση λαμβανομένων υπόψη των μέσων που διαθέτουν η Κοινότητα και τα κράτη μέλη;

Η χρήση των προσθέτων στην Ευρωπαϊκή Κοινότητα θα πρέπει να διέπεται από ενιαία ρύθμιση ώστε να εξασφαλίζεται η ελεύθερη κυκλοφορία των τροφίμων,

5. Ποιο είναι το πρακτικό πρόσθετο όφελος που θα αποφέρει το προτεινόμενο μέτρο και ποιο θα είναι το κόστος της μη θεσπίσεώς του;

Ορισμένα κράτη μέλη έχουν επιτρέψει τη χρήση νέου προσθέτου, προσωρινά, για δύο έτη. Η διετής αυτή περίοδος θα λήξει συντόμως. Εάν η Επιτροπή προτείνει την έγκριση της χρήσης των προσθέτων αυτών σε κοινοτικό επίπεδο, η προσωρινή άδεια που ισχύει στα εν λόγω κράτη μέλη μπορεί να παραταθεί για 18 ακόμη μήνες, το οποίο αντιστοιχεί στο χρόνο που υπολογίστηκε ότι θα απαιτηθεί για την ολοκλήρωση της νομοθετικής διαδικασίας τροποποίησης της οδηγίας 95/2/ΕΚ. Εάν η Επιτροπή δεν προτείνει την έγκριση της χρήσης των συγκεκριμένων προσθέτων, αυτή θα πρέπει να διακοπεί.

6. Τι είδους μέτρα μπορεί να λάβει η Κοινότητα;

Για την τροποποίηση της οδηγίας 95/2/ΕΚ απαιτείται νέα οδηγία θεσπισμένη από το Κοινοβούλιο και το Συμβούλιο με τη διαδικασία του άρθρου 95.

7. Είναι απαραίτητο να θεσπιστούν ενιαίοι κανόνες ή αρκεί μια οδηγία που να καθορίζει γενικές αρχές και να αφήνεται η εφαρμογή των μέτρων στη διακριτική ευχέρεια των κρατών μελών;

Η πρόταση της Επιτροπής βασίζεται στην αρχή της πλήρους εναρμόνισης σε κοινοτικό επίπεδο, όπως προβλέπεται από την οδηγία-πλαίσιο περί προσθέτων. Δεδομένου ότι τα πρόσθετα αφορούν τη δημόσια υγεία, απαιτούνται ενιαίοι κανόνες. Για να επιτευχθεί, εξάλλου, υψηλό επίπεδο ασφάλειας των τροφίμων και να υπάρχει ελευθερία στις συναλλαγές τροφίμων εντός της Κοινότητα, απαιτείται μεγάλος βαθμός διαφάνειας μεταξύ των κρατών μελών.

8. Ειδικές παρατηρήσεις

Η παρούσα τροποποίηση της οδηγίας 95/2/ΕΚ επιτρέπει τη χρήση ορισμένων νέων προσθέτων τα οποία απαγορεύονται μεν επί του παρόντος αλλά αξιολογήθηκαν προσφάτως από την Επιστημονική Επιτροπή Τροφίμων και κρίθηκαν αποδεκτά για κατανάλωση από τον άνθρωπο.

Πέραν τούτου, περιελήφθησαν στην παρούσα πρόταση και, ορισμένα νέα πρόσθετα των οποίων η χρήση επιτρέπεται προσωρινά σε ορισμένα κράτη μέλη και τα οποία έχουν αξιολογηθεί από την Επιστημονική Επιτροπή Τροφίμων. Επίσης, η πρόταση παρέχει τη δυνατότητα χρήσεως ήδη επιτρεπομένων προσθέτων σε ορισμένες νέες εφαρμογές.

1999/0158 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

Περί τροποποιήσεως της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για τη ίδρυση της Ευρωπαϊκής Κοινότητας

Την οδηγία 89/107/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα πρόσθετα που επιτρέπεται να χρησιμοποιούνται στα τρόφιμα τα οποία προορίζονται για ανθρώπινη διατροφή [1], όπως τροποποιήθηκε τελευταία από την οδηγία 94/34/ΕΚ [2], και ιδίως το άρθρο 3, παράγραφος 2 και το άρθρο 5, παράγραφος 3,

[1] ΕΕ L 40, 11.2.1989, σ.27

[2] ΕΕ L 237, 10.9.1994, σ.1

την πρόταση της Επιτροπής [3],

[3] ΕΕ

τη γνώμη της Οικονομικής και Κοινωνικής Επιτροπής [4],

[4] ΕΕ

αποφασίζοντας με τη διαδικασία του άρθρου 251 της συνθήκης [5],

[5] ΕΕ

Εκτιμώντας τα εξής:

(1) Η οδηγία 95/2/ΕΚ του Ευρωπαϊκού Κοινοβουλίου και του Συμβουλίου της 20ής Φεβρουαρίου 1995 για τα πρόσθετα τροφίμων πλην των χρωστικών και των γλυκαντικών [6], όπως τροποποιήθηκε τελευταία από την οδηγία 98/72/ΕΚ [7] περιλαμβάνει κατάλογο προσθέτων των οποίων η χρήση επιτρέπεται στην Κοινότητα καθώς και τους όρους χρήσεως των εν λόγω ουσιών.

[6] ΕΕ L 61, 18.3.1995, σ.1

[7] ΕΕ L 295, 4.11.1998, σ.18

(2) Από τη θέσπιση της οδηγίας 95/2/ΕΚ μέχρι σήμερα έχουν σημειωθεί τεχνικές εξελίξεις στον τομέα των προσθέτων τροφίμων.

(3) Απαιτείται προσαρμογή της οδηγίας 95/2/ΕΚ προκειμένου να ληφθούν υπόψη οι εξελίξεις αυτές.

(4) Σύμφωνα με το άρθρο 5 παράγραφος 1 της οδηγίας 89/107/ΕΟΚ, ένα κράτος μέλος μπορεί να επιτρέψει τη χρήση νέου προσθέτου τροφίμων στο έδαφος του για περίοδο δύο ετών.

(5) Κατόπιν σχετικού αιτήματος ορισμένων κρατών μελών, η Επιτροπή προτείνει για έγκριση σε κοινοτικό επίπεδο των ακόλουθων επιτρεπομένων σε εθνικό επίπεδο προσθέτων: αιθυλοϋδροξυαιθυλοκυτταρίνη, προπάνιο, βουτάνιο και ισοβουτάνιο.

(6) Σύμφωνα με το άρθρο 6 της οδηγίας 89/107/ΕΟΚ, πριν από την έγκριση διατάξεων δυναμένων να έχουν επίδραση στη δημόσια υγεία ζητήθηκε η σχετική γνώμη της Επιστημονικής Επιτροπής Τροφίμων που συνεστήθη δυνάμει της αποφάσεως 97/579/ΕΚ της Επιτροπής. [8]

[8] ΕΕ L 237, 28.8.1997, σ. 18

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα της οδηγίας 95/2/ΕΚ τροποποιούνται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία το αργότερο έως την 31η Αυγούστου 2000. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει την 20ή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

1. Στο παράρτημα I:

α) Παρεμβάλλονται στον πίνακα τα ακόλουθα πρόσθετα:

"E 467 Αιθυλοϋδροξυαιθυλοκυτταρίνη

E 949 Υδρογόνο*"

β) Στο σημείο 3 των σημειώσεων στο κείμενο που επεξηγεί το σύμβολο* παρεμβάλλεται η ουσία "E 949".

2. Στο παράρτημα II:

Στο τέλος του παραρτήματος προστίθεται η ακόλουθη σειρά:

>ΘΕΣΗ ΠIΝΑΚΑ>

3. Στο παράρτημα IV:

α) Στον αριθμό E 445 (εστέρες γλυκερίνης με κολοφώνιο ξύλου) προστίθενται τα ακόλουθα:

>ΘΕΣΗ ΠIΝΑΚΑ>

** ΕΕ αριθ. L 160 , 12.6.89 σ.1."

β) Προστίθενται οι ακόλουθες σειρές:

>ΘΕΣΗ ΠIΝΑΚΑ>

4. Στο παράρτημα V η πρώτη σειρά αντικαθίσταται από τα ακόλουθα:

>ΘΕΣΗ ΠIΝΑΚΑ>

ΔΕΛΤΙΟ ΑΞΙΟΛΟΓΗΣΗΣ ΤΩΝ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ ΙΔΙΩΣ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος της πρότασης

Πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών

Αριθμός εγγράφου:

III/5173/99

Στόχος:

Προτείνεται η τροποποίηση του καταλόγου επιτρεπομένων προσθέτων (θετικός κατάλογος) της οδηγίας 95/2/ΕΚ. Η οδηγία αυτή καταρτίστηκε με βάση τις διατάξεις της οδηγίας-πλαισίου 89/107/ΕΟΚ για τα πρόσθετα των τροφίμων σύμφωνα με την οποία η Επιτροπή υποβάλλει πρόταση για όλα τα πρόσθετα τροφίμων και τις κατηγορίες τροφίμων στις οποίες μπορούν να χρησιμοποιούνται τα επιτρεπόμενα πρόσθετα, με τα ανώτατα όριά τους.

Η οδηγία 95/2/ΕΚ του Ευρωπαϊκού Κοινοβουλίου και του Συμβουλίου για τα πρόσθετα τροφίμων πλην των χρωστικών και των γλυκαντικών προτάθηκε τον Αύγουστο του 1992 και εγκρίθηκε τον Μάρτιο του 1995. Η τελευταία τροποποίηση της οδηγίας προτάθηκε τον Μάρτιο του 1996 και εγκρίθηκε το Νοέμβριο του 1998. Έκτοτε έχει σημειωθεί πρόοδος σε τεχνικό και επιστημονικό επίπεδο και η βιομηχανική παραγωγή των τροφίμων έχει εξελιχθεί. Ως εκ τούτου απαιτείται τροποποίηση του θετικού καταλόγου της οδηγίας 95/2/ΕΚ.

Ως εκ τούτου, απαιτείται τροποποίηση του θετικού καταλόγου της οδηγίας 95/2/ΕΚ του Ευρωπαϊκού Κοινοβουλίου και του Συμβουλίου για την προσαρμογή του θετικού καταλόγου των προσθέτων πλήν των χρωστικών και των γλυκαντικών, στα σύγχρονα δεδομένα.

Οι επιπτώσεις στις επιχειρήσεις:

1. - Η πρόταση επηρεάζει όλους τους επιμέρους κλάδους της βιομηχανίας τροφίμων που χρησιμοποιούν πρόσθετα για την παραγωγή των προϊόντων τους,

- Τόσο οι ΜΜΕ όσο και οι μεγαλύτερες επιχειρήσεις θα επηρεαστούν λόγω της διεύρυνσης του φάσματος των προϊόντων που θα δύνανται να παράγονται.

- ομοιογενής γεωγραφική κατανομή.

2. Δεν θα υπάρξουν επιπτώσεις στην απασχόληση. Η ανταγωνιστικότητα θα αυξηθεί λόγω της βελτίωσης της απόδοσης της παραγωγής.

3. Η πρόταση δεν προβλέπει ειδικά μέτρα για τις ΜΜΕ. Όλες οι επιχειρήσεις αντιμετωπίζονται επί ίσοις όροις.

Διαβουλεύσεις:

Ζητήθηκε επισήμως η γνώμη των συναρμοδίων υπηρεσιών της Επιτροπής.